Limfjordbanen efterkommer Nordjyllands Beredskabs råd om at indstille kørsel med veterantog til der er kommet nedbør.

Det gamle veterantog Limfjordsbanen, der kører mellem Aalborg og Aalborg Østhavn, er taget midlertidigt ud af drift. Det sker efter toget onsdag antændte adskillige naturbrande under dets kørsel. Toget kører normalt onsdag og søndag i sommerperioden, men næstformand for Limfjordsbanen, Mike Lynge Stafansen, fortæller, at toget først kommer ud at køre, når der er kommet regn. Det betyder at togets planlagte afgang søndag er aflyst og at den næste afgang onsdag kun bliver afviklet, hvis der er faldet nedbør inden. Dermed efterkommer Limfjordsbanen den opfordring Nordjyllands Beredskab onsdag kom med i kølvandet på brandene. Mike Lynge Stefansen forklarer, at årsagen til brandene formentlig skal findes i, at den askekasse, der samler afbrændt kul, ikke i tilstrækkeligt omfang er blevet vandet. - Det er ellers noget, vi er meget strikse omkring at gøre. Men der er nok ikke kommet nok vand på, og så er nogle af gløderne sprunget ud fra askekassen og ud på den knastørre jord, fortalte Mike Lynge Stefansen onsdag til TV2 Nord.